**Bestyrelsens Beretning 2018**

**Overskriften** for 2018 må med rette være ”organisatorisk arbejde”. Vi afsluttede 2017 med et kommunalvalg, som medførte en fuldstændig udskiftning af handicaprådet både på politisk side som på DH’s side.

Etablering af nyt Handicapråd  
Det første kvartal brugte lokalafdelingen på at etablere vore tre repræsentanter godt og grundigt i handicaprådet. Vi stilede efter formandskabet, som vi ønskede at bruge til en mere proaktiv arbejdsform; indtil nu ser det ud til, at vi er kommet godt i gang.  
Vore tre medlemmer, Susanne Geertsen, Ole Nielsen og formanden Michael Nielsen melder om positivt samarbejde med såvel sekretariat som politikere.  
I løbet af året har handicaprådets medlemmer + suppleanter deltaget i det kursus, som Det Centrale Handicapråd afholder for nyetablerede handicapråd. Det er der kommet god inspiration ud af. Fint, at også suppleanterne fra DH måtte deltage.  
Alt tyder på, at DH har fået et godt ståsted for at kunne påvirke kommunens handicappolitik.

Lokalafdelingen skiftede ansigter  
Ved årsskiftet meddelte Mette Barslund, at hun ikke længere ønskede at sidde i lokalafdelingen. Hermed blev der en DHF-plads ledig, som det desværre ikke er lykkedes at genbesætte. Vi må prøve igen i 2019.  
Til gengæld lykkedes det at få en repræsentant for Scleroseforeningen, Kim Nymark Kølleskov, som siden sommer har været aktiv i lokalafdelingen. Der er kommet nye friske øjne, når det gælder børn og unge.  
Desværre har vores repræsentant for SIND, Peter Ohrt, ikke været i stand til at varetage sit arbejde af helbredsmæssige årsager; lokalafdelingen har haft kontakt til SIND med henblik på at finde en afløser, desværre uden held.

Årsmøde med LEV-Tema  
Årsmødet 2018 havde valgt LEV som temaområde. Landsforeningen havde stillet en oplægsholder til rådighed, Stig Christensen, ligesom vi havde fået en projektleder fra et af Faaborg-Midtfyns beskæftigelsesprojekter for unge udviklingshæmmede, Karin Høgh, til at inspirere til et bedre tilbud til øens udviklingshæmmede unge. Blandt deltagerne befandt sig ansatte og ledere fra kommunen. Måske burde vi ved lejlighed forespørge, om der var sket udvikling på området hér på Ærø?  
Det ville da være rart at se, om vore bestræbelser bærer frugt.

Høringsrunder – kvalitetsstandarder  
Som vanligt har vores år været fyldt af høringsrunder, idet kommunens kvalitets- standarder har været på opdatering. Arbejdsvilkårene har været præget af snævre tidsfrister, som vi forgæves har gjort opmærksom på. Heldigvis ser det ud til, at det kommende år vil kunne bedre situationen. Handicaprådet har i hvert fald taget fat på

problemet. Så måske kommer der bedre vilkår for fremtiden.

Budgetprocessen – plusser og minusser  
Lokalafdelingen var tidligt ude med sin forslagsrunde til budget for 2019 i kommunen. Allerede i maj kunne DH’s medlemmer af handicaprådet forelægge sine forslag i rådet. Efter en god drøftelse kunne rådet herefter fremsende et fælles forslag til administration og det politiske niveau.  
Desværre måtte vi efterfølgende erfare, at visse politikere ikke havde ønsket vores proaktive arbejde, derfor havde vi kun ringe gennemslagskraft i det endelige budget.  
Dette er en opgave, som vi må bede handicaprådet tage op, således at DH også i Ærø Kommune kan blive hørt i god tid omkring kommende budgettet.

Handleplanen, som kæntrede  
Der var mange gode tiltag på vores handleplan for 2018. Der var planer om inspirationsbesøg i Sønderborg kommune, således at vi kunne lære noget af naboen om beskæftigelse af udviklingshæmmede.  
Hér ramtes vi af konsekvenserne af lokalafdelingens personsammensætning: Der skal ikke mange sygemeldinger til – delvise og hele – før energiniveauet synker under dagligt vande.  
Desværre måtte alle gode hensigter og viljer lægges i mølposen. Men vi må jo håbe på bedre vilkår – og måske flere aktive, nye medlemmer?

ÆrøXpressen -   
Et kuriosum i årets arbejde har været en henvendelse fra ÆrøXpressen, som gerne ville have vores vurdering af den planlagte færge. Da vi opdagede, at der var afsat plads til handicappede i et rum på bildækket, uden mulighed for adgang til kaffe el.lign. måtte vi svare, at det nok ikke var det forslag, som DH kunne godkende. Efterfølgende har DH centralt kigget på tegningerne og givet os ret.  
  
Deltagelse i DH region Fyns kursus om FN-konventionen  
I november afholdt DH-Region Fyn et velbesøgt kursus om FN-Konventionen. Oplægsholderen kom fra DHF, Jeppe Kerckhoff .Der var tilmeldt flere fra vores egen lokalafdeling, desværre kom der et par afbud, så det endte med, at kun formanden deltog. Kurset blev holdt i Middelfart, så vi kom 1 time for sent på grund af færgetiderne. Lidt ærgerligt, men   
kurset og oplægsholderen gav god inspiration til vores eget temamøde i 2019.

Handicapprisen   
Lokalafdelingen havde sin egen kandidat til 2018’s handicappris: Mette Barslund, som vi gerne ville hylde for hendes store indsats på trods af et næsten uovervindeligt handicap. Det blev ikke Mette, men til gengæld meget velfortjent Ommel Boldklub, som inddrager unge udviklingshæmmede i det daglige arbejde.

**Afslutningsvis**Afdelingen har sine sparsomme ressourcer til trods vist flaget i 2018, det kan vi da give hinanden et skulderklap for.

Den moderne verden har nået os via vores Facebook side – tak til Christa!

Tak for godt samarbejde til handicaprådet

Tak for godt samarbejde til lokalafdelingen under ét!

Catharina Freudendahl

13. januar 2019